***Informare***

31 Ianuarie 2019

Agenţia Naţională pentru Ocuparea Forţei de Muncă (ANOFM) încurajează dorinţa tinerilor de a-şi găsi un loc de muncă, printr-o serie de măsuri active, inclusiv sprijin financiar prin proiectele finanţate din fonduri europene nerambursabile.

Este şi cazul proiectului ***ACTIMOB 2 RMPD ALTERNATIV – Activare şi mobilitate tineri NEETs***care are ca grup ţintă tinerii NEETs, persoane cu vârsta între 16 şi 24 de ani care nu au loc de muncă şi nu urmează o formă de educaţie şi / sau formare profesională.

Iată care sunt beneficiile acordate prin acest proiect:

* ***prime*** ***(de activare, de încadrare, de instalare)*** pentru şomerii NEETs înregistraţi la AJOFM care se angajează;
* ***subvenţii*** destinate angajatorilor care încadrează în muncă şomeri NEETs, tineri NEETs persoane cu handicap, tineri NEETs unici susţinători ai familiilor monoparentale, tineri NEETs şomeri de lungă durată, absolvenţi NEETs sau absolvenţi NEETs cu handicap.

***Ce este prima de activare şi cum poţi beneficia de ea?***

Un sprijin financiar neimpozabil, în valoare de ***1.000 de lei.***

Poţi beneficia de prima de activare dacă eşti şomer şi îndeplineşti cumulativ următoarele ***condiţii***:

* eşti înregistrat, de cel puţin 30 de zile, la agenţia judeţeană pentru ocuparea forţei de muncă (AJOFM) în raza căreia ai domiciliul/reşedinţa;
* nu beneficiezi de indemnizaţie de şomaj;
* te angajezi cu normă întreagă, pentru o perioadă mai mare de 3 luni, ulterior datei înregistrării la AJOFM;
* nu ai mai avut raporturi de muncă sau de serviciu, în ultimele 12 luni, cu angajatorul la care te încadrezi în muncă;
* nu ai mai beneficiat de prima de activare în ultimele 12 luni.

***ATENŢIE !!!***

***NU vei beneficia de PRIMA DE ACTIVARE dacă:***

* *beneficiezi de* ***prima de inserţie*** *sau de* ***prima de instalare;***
* te angajezi pe o ***perioadă determinată de cel mult 3 luni***, iar ulterior încadrării în muncă se schimbă durata în determinată mai mare de 3 luni sau nedeterminată;
* te angajezi pentru o ***perioadă mai mare de 3 luni, în termen de 30 de zile de la încetarea plăţii indemnizaţiei de şomaj***, ca urmare a expirării perioadei de acordare.

***Dacă în 3 luni de la angajare îţi încetează raporturile de muncă sau de serviciu POŢI beneficia în continuare de PRIMA DE ACTIVARE numai dacă te încadrezi, în termen de 30 de zile, la un alt angajator, în aceleaşi condiţii.***

***Ce trebuie să faci pentru a beneficia de prima de activare:***

Depune la ***AJOFM la care eşti înregistrat***, în termen de ***maximum 30 de zile de la data angajării***, următoarele ***documente***:

* cerere;
* actul în baza căruia ai fost angajat sau un act eliberat de angajator care să ateste încadrarea în muncă;
* angajament pentru respectarea art. 73^3 din Legea nr. 76/2002 privind sistemul asigurărilor pentru şomaj şi stimularea ocupării forţei de muncă;
* declaraţie pe propria răspundere a angajatorului din care să rezulte că nu ai avut raporturi de muncă sau de serviciu cu acesta, în ultimele 12 luni.

Pentru detalii sună la agenţia judeţeană pentru ocuparea forţei de muncă de care aparţii cu domiciliul sau reşedinţa. Datele de contact le găseşti pe site-ul ANOFM, [**https://www.anofm.ro/**](https://www.anofm.ro/) , la secţiunea **Contact/Contact AJOFM**.

De asemenea, urmăreşte site-ul ANOFM, secţiunea *Despre noi/Proiecte/ACTIMOB 2 RMPD ALTERNATIV – Activare şi mobilitate tineri NEETs*, pentru informaţii privind celelalte **măsuri de care poţi beneficia** **dacă eşti înregistrat la AJOFM**.

Proiectul *ACTIMOB 2 RMPD ALTERNATIV – Activare şi mobilitate tineri NEETs* este cofinanțat din Fondul Social European prin Programul Operațional Capital Uman 2014 – 2020, Axa prioritară 2 – Îmbunătățirea situației tinerilor din categoria NEETs şi se implementează în regiunile: Nord-Est, Nord-Vest, Vest.

Simona Ţiparu

Manager proiect

simona.tiparu@anofm.ro